Jesu Xpisti Domini auctoritate, cum ego Hugo* sancte sedi Lingonensi presidens, Dyvionense cenobium, utilitatis gratia, sepe visitarem, cetui monachorum interessem, Dei servicium assidue ab eis agi acceptarem, meus interim animus cepit suorum reminisci admissorum et quid, pro hoc ipso saluti consulens, proprie eidem conferrem loco frequenter mentem volvere. Non dubium [est] itaque remedium peccaminum consistere in elemosinarum largitione ac presertim Deo famulantibus attribuere quamdam ecclesiam in villa vocabulo Itzium constitutam, ortatu et petitione possessoris, nomine Valterii, Tylecastri clerici, aliorumque nostrorum laudatione clericorum, sancto Benigno martyro precipuo monachisque Deo eidem etiam martyri devote scrvientibus. Prefatam ecclesiam ex integro concessimus et in eorum potestate deinceps habendam contradidimus. Denuo eorum capitulum adiens, necnon humiliter orationibus me commendans, utque mei decessus diem rememorentur, quam primum exposcens eandem donationem presente congregationis conventu, iterum confirmantes decrevimus roborare, ut omnis calumpnia abesset futuro tempore. Ut autem succiduis annorum curriculis hoc nequaquam fiat abolitum, auctoritate ecclesiastica litteris est notificari constitutum, manuque propria a me subter firmavimus. Si vero quispiam cupidus et irreligiosus se, quod absit, ingesserit, huic, Dei omnipotentis interminatione et sanctorum canonum communi auctoritate, interdicimus cepta deserere. Quod si non destiterit, anathematis ultione damnatum se noverit. Hugo, humilis episcopus, hanc scripturam zelo pietatis fieri jussit et in Xpisti nomine roboravit. Sigillum Vidonis* archidiaconi. S. Vidrici* paraphonistae. S. Richardi de Varennis. S. Humberti praepositi. S. Berardi capellani. S. Halberti. S. Nocherii militis. S. Vidrici de Curte Ridoaldi. S. Roberti, vocabulo Maligens. Actum Dyvion, anno dominice incarnationis M°.XXX.VIII°, indictione VI, anno XI° regiminis Henrici Francorum regis.